Miljoene se perlemoen gevind(Foto verskaf deur die Valke) Die Valke se eenheid, wat ernstige georganiseerde misdaad ondersoek, het saam met ŉ span van die departement van bosbou, visserye en die omgewing, misdaadintelligensie en die Overberg-honde-eenheid Dinsdag 10 persone in hegtenis geneem in verband met die smokkel van perlemoen. Die waarde van die perlemoen beloop meer as R20,2 miljoen. Zinzi Hani, woordvoerder van die direktoraat vir prioriteitsmisdaadondersoeke (die Valke) sê vier uitlanders, tussen 24 en 27 jaar oud, is in hegtenis geneem op aanklag dat hulle ŉ onwettige perlemoenprosesseringsfasiliteit in Welgemoed, Bellville in die Wes-Kaap bedryf het. Daar is beslag gelê op 11 321 stukke gedroogde perlemoen met ŉ geraamde waarde van meer as R6,5 miljoen en perlemoenprosesseringstoerusting. Die span het in Stikland, Bellville, beslag gelê op 4 455 eenhede nat perlemoen, 17 900 semigedroogde stukke perlemoen en 9 216 gedroogde perlemoen ter waarde van meer as R13,3 miljoen. ŉ Man van Kenia en ŉ Somaliër, onderskeidelik 23 en 30 jaar oud, is in hegtenis geneem. Die span het na Parow gegaan waar nóg ŉ ontwettige prosesseringsfasiliteit gevind is. Vier verdagtes is hier in hegtenis geneem. Beamptes het beslag gelê op 2 300 stukke nat perlemoen ter waarde van byna R400 000. “Die verdagtes is formeel aangekla en sal na verwagting Donderdag in die landdroshof in Bellville verskyn.”